钦定古今图书集成/明伦汇编/官常典/第389卷 > 屠羲英
## 钦定古今图书集成/明伦汇编/官常典/第389卷 > 屠羲英

按《明外史》本传：“羲英字淳卿，宁国人。嘉靖三十五年
进士。授户部主事，历礼部祠祭郎中。时世宗好祷祠，
尚书袁炜务迎合，羲英少所诡随。出为浙江提学副
使，持法严，诸生惕息奉教，部内贵族竿牍无所徇。历
南京光禄卿。张居正当国，禁朝士讲学，羲英曰：‘官可
弃，学不可不讲，第毋为声媒可耳’。与同志会讲不辍。”
会南京监生茅迪吉数辈不率，祭酒殷迈教殴迈家
僮几死，迪吉等坐戍，迈亦引去。居正以国学教弛，议
择严师振饬之。以羲英督学有力，特改太常卿，掌南
监事。申严条约，六馆肃然。及居正遭父丧，南京尚书
潘晟等公疏请夺情。羲英叹曰：“黄扉之上墨缞，听政
不能争，顾劝之耶？况俨然为人师，乌能与世浮沉，为
彝伦玷与？”司业周子义执不署名。居正闻之怒，羲英
遂再疏乞休。给事中王蔚亦希指劾之，遂罢归。居正
没，廷臣交荐，坚卧不出，卒于家。羲英当官不挠，居乡
亦梗梗，不以情掩义。或病其太刻，然清劲之操，初终
如一，足为缙绅仪表。